|  |
| --- |
| Tlačová správa |

**Deň bielej palice preveruje rešpekt vodičov voči nevidiacim**

**12. októbra sa uskutočnil už 14. ročník dopravno-preventívnej akcie Deň bielej palice (DBP), ktorú spoločne s Prezídiom Policajného zboru organizuje Únia nevidiacich a slabozrakých Slovenska. Cieľ ostal nezmenený – zvyšovať bezpečnosť chodcov s bielou palicou v premávke.**

Októbrový dátum si organizátori nevyberajú náhodne. 15. 10. si ľudia so zrakovým postihnutím pripomínajú Svetový deň bielej palice upozorňujúci na dôležitosť tejto pomôcky v ich životoch. „Už štrnásť rokov sa pri príležitosti Svetového dňa bielej palice snažíme apelovať na vodičov, aby si všímali chodcov s bielou palicou. Spolu s hliadkami dopravnej polície sledujeme, ako zareagujú na signál nevidiaceho figuranta avizujúceho záujem prejsť cez priechod. Pozorne zapisujeme, ktorí vodiči boli ohľaduplní a naopak. Tohto roku sme mapovali situáciu na 42 priechodoch v 38 mestách,“ hovorí Ivana Frčová, koordinátorka Dňa bielej palice.

Svoj záujem prejsť cez priechod nevidiaci signalizuje zodvihnutím palice na niekoľko sekúnd nad vozovku. Správne by mal vodič zareagovať tým, že pred priechodom zastaví a nechá nevidiaceho prejsť. Ako potvrdzujú čísla aktuálneho ročníka, nie vždy sú vodiči voči ľuďom so zrakovým postihnutím ohľaduplní. Dnes však boli hliadkami dopravnej polície a informátormi ÚNSS na chyby len upozorňovaní a za správnu reakciu pochválení.

„Celkovo sme zaevidovali 5 823 vozidiel, z toho 4 804 vodičov nášmu figurantovi na priechode zastavilo a 1 019 nie, čo je 17,5 % nedisciplinovaných vodičov. Oproti minulému roku ide o mierne zlepšenie, pretože v roku 2022 nedalo prednosť nevidiacim 19,1 % vodičov,“ konštatuje I. Frčová. „Najlepšie výsledky dosiahol Žilinský kraj, v ktorom sme napočítali najnižší počet bezohľadných vodičov, len 11,8 %. Tento kraj má prvenstvo aj v rámci miest s najnižším počtom nerešpektujúcich vodičov. Z celkového počtu 135 vodičov nevidiacemu nezastavili v Námestove iba dvaja. Naopak Košický kraj si pripisuje negatívne prvenstvo, pretože až 219 vodičov nevidiaceho odignorovalo, čo je 28,6 %. Najhorším priechodom sa stal priechod v meste Nitra na Dolnočermánskej ulici, kde signál nevidiaceho nerešpektovalo až 106 vodičov,“ dopĺňa Ivana Frčová, koordinátorka Dňa bielej palice.

**Výsledky ďalších krajov:**

Trenčiansky kraj: 376 vozidiel/nezastavilo 45 vodičov (12 %).  
Prešovský kraj: 815 vozidiel/nezastavilo 110 vodičov (13,5 %).  
Banskobystrický kraj: 685 vozidiel/nezastavilo 105 vodičov (15,3 %).  
Trnavský kraj: 685 vozidiel/nezastavilo 110 vodičov (16,1 %).  
Bratislavský kraj: 828 vozidiel/nezastavilo 174 vodičov (21 %).  
Nitriansky kraj: 649 vozidiel/nezastavilo 136 vodičov (21 %).

Výsledky Dňa bielej palice potvrdzujú, že preventívne aktivity majú zmysel a je dôležité vodičom ich povinnosti každoročne pripomínať. „Polícia kladie veľký dôraz na prevenciu a preventívne projekty, pretože v oblasti edukácie sú mimoriadne dôležité. Spolupráca s ÚNSS pri realizácii Dňa bielej palice na cestách má opodstatnenie, o čom svedčí aj naša dlhoročná spolupráca. Veríme, že i takáto forma osvety prispeje k ochrane čo najväčšieho počtu životov na cestách,“ povedal Tomáš Vrábel z odboru dopravnej polície Prezídia Policajného zboru

**Kompletné výsledky Dňa bielej palice 2023 v jednotlivých krajoch** [**na stiahnutie**](https://unss.sk/wp-content/uploads/2023/10/DBP-2023_Kompletny-zoznam-miest-a-priechodov_vysledky.xlsx)**.**

Partner podujatia: **Nadácia Allianz**

Mediálny partner: **Zelená vlna RTVS**

**Únia nevidiacich a slabozrakých Slovenska** je občianske združenie, ktorého členmi sú nevidiaci a slabozrakí ľudia, ich priaznivci, priatelia a rodičia. V súčasnosti má 2 700 členov združených v 50 základných organizáciách. Svoje služby, poradenstvo a aktivity poskytuje ľuďom so zrakovým postihnutím v každom kraji Slovenska bezplatne. Únia nevidiacich a slabozrakých Slovenska vznikla v roku 1990. [www.unss.sk](http://www.unss.sk)

**Kontakt:**

Eliška Fričovská, PR manažérka ÚNSS

Tel.: 02/69 20 34 21, 0911 496 629

e-mail: [fricovska@unss.sk](mailto:fricovska@unss.sk)